Gedagte vir die dag: Al gaan dit sleg | Maroela Media
Al sou die vyeboom nie bot nie en daar geen druiwe aan die wingerde wees nie, al sou die olyfoes misluk en die lande geen oes lewer nie, al sou daar geen kleinvee in die kampe meer wees nie en die beeskrale sonder beeste wees, nogtans sal ek in die Here jubel, sal ek juig in God, my Redder. (Habakuk 3:17–18)
Die boer word vermoor terwyl hy gereed maak om kerk toe te gaan. 'n Vrou se handsak word deur 'n bedelaar gegryp toe sy dit oopmaak om vir hom 'n geldstuk te soek. Getroue kerkmense se huis brand af met al hul besittings wat boeke, foto's en erfstukke insluit. Hulle het niemand enige kwaad aangedoen nie, maar hulle word seergemaak.
Nog 'n boer het op sy knieë gegaan en geld geleen om vanjaar te ploeg en te saai. Toe die mielies heuphoogte staan, bars daar 'n haelstorm los en hy is nie verseker nie. Waarom kry goeie mense swaar – mense wat op God vertrou?
By die skool of werk word jy uitgeskuif omdat jy jou Christen-beginsels uitleef. Daar word teen jou gediskrimineer omdat jy Jesus eerste plaas. Waar­om word Jesus se volgelinge bespot en verneder? Gee God dan nie om nie? Hoor Hy nie hul gebede nie?
Dis die vrae wat Habakuk ongeveer 600 jaar voor Jesus se geboorte al gevra het. Dit lyk vir Habakuk of die goddeloses aan die wenkant is en God se volk aan die verloorkant. Eindelik besef hy dat hy juis onder sulke omstan­dighede sy oog op die Here moet hou en sing hy die treffende loflied wat ons almal so goed ken. Al gaan dit ook hóé sleg, weet hy dat die Here God in be­heer is en eendag nog tot sy redding sal kom.
Liewe Here, ons roep U aan wanneer ons magteloos is en nie meer herwaarts of derwaarts weet nie. Niks maak sin nie, ons verstaan nie hoekom ons seerkry nie. Ons het alles verloor, maar U is nog daar en ons weet dat U ons liefhet. U is ons enigste hoop.
Baie dankie vir vandag se dagstukkie.
Baie dankie vir die dagstukkies wat ons in Maroela nuus kan lees. Dit gee my/ons krag om deur die dag te kom met soveel negatiewe elemente rondom ons……………… Waar sal ons hulp vandaan kom? Van Hom wat hemele en aarde geskep het……… Dankie Here
Amen Here, Prys U Naam!
Wat 'n mooi boodskap, dankie.
Al gaan dit nie altyd goed met ons nie is daar nogsteeds so baie om dankbaar voor te wees. Dankbaar vir die liefde wat ons elke dag ontvang. Van ons kinders, ons eggenote, ons ouers, ons vriende, famiie, Dankbaar dat ons die heerlijke dag wat ons Vader vir ons "pasela" gegee het te kan geniet. Dankbaar dat ons besluite kan neem en mag ons die besluit neem om hierdie "pasela" dag "HEERlik" te kan maak.